Source: https://www.dataprotection.gov.sk/uoou/sk/content/prava-dotknutej-osoby-v-schengenskom-informacnom-systeme?theme=pdptheme3vLIN
Timestamp: 2019-06-17 16:40:31+00:00
Document Index: 6957538

Matched Legal Cases: ['čl. 41', 'čl. 58', 'čl. 41', 'čl. 41', 'súd ', 'čl. 19']

Práva dotknutej osoby v schengenskom informačnom systéme | Úrad na ochranu osobných údajov Slovenskej&nbsp;republiky
Domov » Schengenský priestor
Práva dotknutých osôb v prípade ochrany osobných údajov sú po pripojení Slovenskej republiky do Schengenského informačného systému (ďalej len „SIS“) zabezpečené pomocou právnych aktov EÚ o SIS II, ktoré sú tvorené:
nariadením Európskeho parlamentu a Rady (ES) č. 1987/2006 z 20. decembra 2006 o zriadení, prevádzke a využívaní Schengenského informačného systému druhej generácie (SIS II) (ďalej len ,,nariadenie“) – čl. 41
a rozhodnutím Rady 2007/533/SVV z 12. júna 2007 o zriadení, prevádzke a využívaní Schengenského informačného systému druhej generácie (ďalej len ,,rozhodnutie“) – čl. 58.
Dotknutou osobou je každá fyzická osoba, ktorej osobné údaje sa spracúvajú a v zmysle článku 41 nariadenia a článku 58 rozhodnutia má osoba právo požiadať Ministerstvo vnútra Slovenskej republiky (ďalej len „MV SR“) o poskytnutie informácií, aké osobné údaje o nej spracúva. Zároveň je prevádzkovateľ SIS v SR povinný poskytnúť dotknutej osobe informácie o opatreniach prijatých na základe jej žiadosti do jedného mesiaca od doručenia žiadosti. Dotknutá osoba má ďalej právo na opravu alebo vymazanie osobných údajov spracúvaných v SIS.
Každá dotknutá osoba má v zmysle čl. 41 nariadenia právo:
na prístup k údajom,
na poskytnutie informácie,
na opravu nesprávnych údajov
na výmaz nezákonne uložených údajov,
podať sťažnosť a
podať žalobu.
Právo na prístup k údajom znamená právo na informácie o tom, či sú údaje o dotknutej osobe spracúvané v SIS, a ak sú spracúvané, tak konkrétne aké, pričom podľa čl. 41 ods. 6 nariadenia sa poskytnú informácie dotknutej osobe čo najskôr, a v každom prípade najneskôr do 60 dní odo dňa podania žiadosti o prístup alebo i skôr, ak tak vnútroštátne právo ustanovuje.
Právo na poskytnutie informácie; dotknutá osoba toto právo môže využiť na získanie informácie o tom, či sú o nej vedené údaje v SIS II a aké; z akého dôvodu boli vytvorené, a ktorý orgán členského štátu ich do SIS II vložil.
Právo na opravu a právo na výmaz prestavujú práva každej dotknutej osoby, pričom umožňujú, aby boli chybné údaje uvedené v SIS II, ktoré sa týkajú konkrétnej osoby, opravené, resp. odstránené.
Právo podať sťažnosť označovanú aj ako žiadosť o overenie spracúvania sa uplatňuje u národného dozorného orgánu v prípade, ak sa dotknutá osoba domnieva, že sa jej údaje spracúvajú nezákonne v príslušnej národnej súčasti SIS II.
Právo podať žalobu má každá osoba, pričom žalobu podáva na súd alebo orgán príslušný podľa vnútroštátneho práva ktoréhokoľvek členského štátu. Žaloba sa môže týkať najmä prístupu, opravy, vymazania alebo získania informácií, alebo môže ísť o žalobu o náhradu škody v súvislosti so zápisom osobných údajov v SIS II, ktorý sa danej osoby týka.
Problematika práv dotknutých osôb sa v Slovenskej republike riadi aj vnútroštátnym právom, pričom ju upravuje:
Ústava slovenskej republiky v čl. 19 ods. 3, ktoré vymedzuje právo osoby na ochranu pred neoprávneným zhromažďovaním, zverejňovaním alebo iným zneužitím údajov týkajúcich sa jej osoby.
zákon č. 18/2018 Z. z. o ochrane osobných údajov a o zmene a doplnení niektorých zákonov,
Žiadosť o poskytnutie informácie, žiadosť o opravu nesprávnych alebo neaktuálnych osobných údajov a žiadosť o výmaz nezákonne spracúvaných osobných údajov možno doručiť:
písomne, na adresu:
Národná ústredňa SIRENE
elektronicky podpísanú zaručeným elektronickým podpisom,
alebo e-mailom ( sirene@minv.sk).
Kontaktné údaje národného orgánu zameraného na ochranu osobných údajov:
Príslušnosť Úradu na ochranu osobných údajov SR pre SIS II
Úrad na ochranu osobných údajov SR (ďalej len „úrad“) je príslušným orgánom na preskúmavanie spracúvania osobných údajov v rámci vnútroštátnej časti SIS II v tom prípade, ak existuje podozrenie z neoprávneného postupu alebo v prípade, ak nebude poskytnutá dostatočne uspokojivá odpoveď.
Z dôvodu, že postup pri uplatnení vyššie uvedených práv sa v jednotlivých členských štátoch môže odlišovať bola vytvorená príručka priložená tu.
žiadosť o poskytnutie informácie o osobných údajoch spracúvaných v Schengenskom informačnom systéme,
žiadosť o opravu nesprávnych alebo neaktuálnych osobných údajov spracúvaných v Schengenskom informačnom systéme,
žiadosť o výmaz nezákonne spracúvaných osobných údajov v Schengenskom informačnom systéme,
návrh na začatie konania o ochrane osobných údajov spracúvaných v Schengenskom informačnom systéme.
Súvisiaci odkaz: http://www.mzv.sk/sk/cinnost_ministerstva/politika_ochrany_sukromia.
Práva dotknutej osoby vo informačnom systéme sú dostupné v rómskej jazykovej mutácii prečítať práva dotknutej osoby v rómštine.“